<classify> KIU ya Rais mstaafu Benjamin Mkapa aliyokuwa nayo wakati wa utawala wake ya kutaka utoaji wa elimu bila malipo kwa wanafunzi, kwa angalau ngazi ya elimu ya msingi, imekatwa na Rais John Magufuli ambaye ameanzisha mpango wa elimu ya msingi hadi sekondari bure.Kiu ya Rais Mkapa ya kutaka utolewaji wa elimu ya msingi bure wakati wa utawala wake, imejidhihirisha katika Kitabu chake cha My Life, My Purpose, ambako amesema kwake alikuwa akiona kuwa nchi yenye maendeleo ni angalau inayoweza kuwapatia wananchi wake elimu bure, maji na huduma ya afya.Alibainisha kuwa alitoa hoja hiyo akiwa kwenye Mkutano wa Nchi za Jumuiya ya Madola uliofanyika Edinburgh nchini Scotland, ambako aliwaambia kuwa kuna mambo muhimu, ambayo ni ndio ya msingi kusaidia, yakifanyika yanaongeza utu na ubora wa maisha ya watu na watu wanaweza kuonekana kama watu na kuzungumza kama watu.Alisema, Watu kwenye mkutano huo waliangalia baada ya kusema hayo na nilikuwa ninaongea nikikumbuka kuwa Mwalimu Julius Nyerere alikuwa akisema mara kwa mara kuwa maendeleo ni ya watu, mimi ninapenda dhana ya maendeleo ya nchi kama Cuba ambayo wananchi wake wanapata huduma bora na bure ya elimu, maji na afya na hayo ndio maendeleo, lakini kuona watu wakilala nje tena karibia na Ikulu ya Marekani, sasa Marekani inawezaje kuonekana kuwa ni Taifa kubwa.Kwa Tanzania nilitaka angalau kwa kuanzia kuona kuwepo kwa elimu bure ya msingi, maji na hata huduma za afya na tunatakiwa kuwekea msisitizo kwenye hayo ndio tuseme kuwa tumeendelea, naona kwa sasa kuna hili na elimu bure linatekelezwa, alieleza Mkapa.Alipoingia madarakani, Rais Magufuli moja kati ya mambo muhimu aliyoanza nayo ni kuhakikisha elimu bila malipo kuanzia ngazi ya shule ya msingi na sekondari inapatikana.Hatua hiyo imesaidia kuongeza kiwango cha usajili wa wanafunzi wa elimu ya msingi kwa maana ya darasa la kwanza hadi ile ya sekondari, ambapo takribani Sh bilioni 23 hutumika kila mwezi. Kwenye sekta ya afya, nako pia kuna mkakati wa ujenzi wa zahanati kila kata huku huduma za maji nazo zikizidi kuimarishwa, kwa kuboresha bajeti ya maji na kuwabana wakandarasi ili kuhakikisha maji ya uhakika na bora yanapatikana kwa wakati.Pia Mkapa katika kitabu hicho, alisema alikataa mtazamo wa watu kusema Tanzania imeendelea, kwa kutoa mfano wa ongezeko la majengo makubwa mijini, huku akibainisha kuwa alikuwa akitaka kuona kwanza maisha ya watu wa vijijini yanaimarika hasa wananchi wakiwa na maji, huduma za afya na elimu bila malipo.Hata hivyo, Mkapa alipongeza harakati za sasa za uboreshaji wa maisha ya watu wa vijijini, kwa kusema kuwa kwa sasa kuna nyumba nyingi nzuri vijijini na tena zinazovutia.Aidha, tangu aingie madarakani, Rais John Magufuli amehakikisha Wakala wa Umeme Vijijini REA unafikisha umeme katika kila kijiji, huku Waziri mwenye dhamana ya umeme, Dk Medard Kalemani akishinda mikoani akikimbizana na wakandarasi wa umeme ili watimize azma hiyo ya rais. Lengo la hatua hiyo ni kuhakikisha unapatikana umeme wa uhakika hadi vijijini, ambao hadi sasa umesambazwa kwa asilimia zaidi ya 60.  <topic>: kitaifa 